Il-Kummissjoni Ewropea allokat lil Malta għal din is-sena baġit ta’ €5.5 miljun għall-programm edukattiv Erasmus+ li għandu l-għan li jipprovdi liż-żgħażagħ studenti Maltin opportunitajiet ta’ studju, taħriġ u esperjenza ta’ xogħol lil hinn minn xtutna. Dab tħabbar waqt konferenza tal-aħbarijiet indirizzata mill-Ministeru tal-Edukazzjoni Evarist Bartolo fejn tnieda uffiċjalment il-Programm Erasmus+ għas-snin 2014 – 2020. B’baġit ta’ €14.7 biljun għal seba’ snin li ġejjin, Erasmus+ għandu l-għan li jipprovdi opportunitajiet għal aktar minn erba’ miljun student Ewropew biex jistudjaw, jitħarrġu u jiksbu esperjenza ta’ xogħol u volontarjat barra l-pajjiż. F’Malta dan il-programm huwa amministrat mill-Aġenzija Ewropea għall-Programmi Edukattivi (EUPA) u l-Awtorità Nazzjonali li tieħu ħsieb it-tmexxija tal-fondi edukattivi Ewropej f’Malta, f’isem il-Kummissjoni Ewropea. Robert Debono, il-Kordinatur Nazzjonali tal-EUPA qal li l-aġenzija qed tieħu għadd ta’ inizjattivi biex tassigura li jittieħdu l-fondi kollha disponibbli biex tkun assigurata żieda fl-għadd ta’ żgħażagħ u studenti li huma lesti li jħabbtu wiċċhom mad-dinja tax-xogħol. Is-Sur Pascal Lejeun, il-Kap tat-Taqsima tal-Edukazzjoni u l-Kultura fil-Kummissjoni Ewropea semma li dan il-programm qed jitnieda fi żmien fejn fl-Ewropa hawn mas-6 miljun żagħżugħ u żagħżugħa qiegħda iżda li fl-istess waqt hawn żewġ miljun post tax-xogħol disponibbli waqt li terz tal-employers jitħabtu biex isibu n-nies għax m’għandhom il-ħiliet li qegħdin jitolbu s-sidien.